CELEX: 62004TN0400
Language: fi
Date: 2004-10-01 00:00:00
Title: Asia T-400/04: Arch Chemicals, Inc:n ja Arch Timber Protection Limitedin 1.10.2004 Euroopan yhteisöjen komissiota vastaan nostama kanne

22.1.2005   
            
            
               FI
            
            
               Euroopan unionin virallinen lehti
            
            
               C 19/27
            
         Arch Chemicals, Inc:n ja Arch Timber Protection Limitedin 1.10.2004 Euroopan yhteisöjen komissiota vastaan nostama kanne
   (Asia T-400/04)
   (2005/C 19/58)
   Oikeudenkäyntikieli: englanti
   Arch Chemicals, Inc., kotipaikka Norwalk, Connecticut, USA, ja Arch Timber Protection Limited, kotipaikka Castleford, Yhdistynyt kuningaskunta, ovat nostaneet 1.10.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajina ovat asianajajat K. Van Maldegem ja C. Mereu.
   Kantajat vaativat, että ensimmäisen oikeusasteen tuomioistuin
   
               —
            
            
               velvoittaa vastaajan vastaamaan kantajien vaatimukseen;
            
         
               —
            
            
               tai toissijaisesti kumoaa Euroopan komission päätöksen D 341571(04);
            
         
               —
            
            
               velvoittaa vastaajan korvaamaan kantajille väliaikaisena määränä 1 euron sovellettavine korkoineen vahingosta, joka on aiheutunut siitä, että vastaaja ei ole jättäessään vastaamatta kantajille noudattanut yhteisön oikeuden mukaisia velvollisuuksiaan, tai toissijaisesti vahingosta, joka on aiheutunut Euroopan komission päätöksestä D 341571(04), kunnes vahingon tarkka määrä saadaan laskettua ja määritettyä;
            
         
               —
            
            
               velvoittaa vastaajan korvaamaan kaikki tästä oikeudenkäynnistä aiheutuvat oikeudenkäyntikulut.
            
         Oikeudelliset perusteet ja pääasialliset perustelut
   Kantajat valmistavat ja myyvät biosiditehoaineita ja biosidituotteita. Ne ilmoittivat useista tällaisista aineista ja ovat biosidituotteiden markkinoille saattamisesta annetussa direktiivissä 98/8/EY (1), direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta annetussa asetuksessa N:o 1896/2000 (2) ja direktiivin 98/8/EY 16 artiklan 2 kohdassa tarkoitetun työohjelman toisesta vaiheesta annetussa asetuksessa N:o 2032/2003 (3) tarkoitetun tarkastusohjelman osanottajia.
   Koska kantajien mukaan niiden oikeuksia ja odotuksia tarkastusohjelman osanottajina loukattiin, ne vaativat vastaajaa toteuttamaan erityiset toimenpiteet väitettyjen lainvastaisuuksien korjaamiseksi. Kantajat väittävät, että asetuksella N:o 1896/2000 ja asetuksella N:o 2032/2003 heikennetään niille direktiivissä 98/8/EY annettuja tietosuojaa koskevia oikeuksia. Kantajat väittävät myös, että asetuksissa annetaan arvion tekijöille mahdollisuus suorittaa vertailevaa arviointia tehoaineiden välillä, annetaan riskinarvioinnin sijaan etusija vaarallisuuteen perustuvalle arvioinnille ja mahdollistetaan ulkopuolisten toimittaman tiedon huomioon ottaminen.
   Kantajat väittävät ensisijaisesti, että vastaaja ei ilmaissut kantaansa eikä toteuttanut tarpeellisia toimenpiteitä. Toissijaisesti kantajat vaativat, että vastaajan kirje, jossa kantajien pyyntö hylättiin, kumotaan.
   Kanteensa tueksi kantajat väittävät, että komissio on laiminlyönyt oikeudellista velvollisuuttaan panna direktiivi 98/8/EY täytäntöön EY:n perustamissopimuksen ja itse direktiivin tekstin mukaisesti, velvollisuuttaan kunnioittaa osanottajien, kuten kantajien, laillisia oikeuksia ja odotuksia ja velvollisuuttaan varmistaa hyvän hallintotavan periaatteen mukaisesti, että jäsenvaltiot panevat direktiivin täytäntöön EY:n perustamissopimuksen ja kyseisen direktiivin mukaisesti.
   
      (1)  Biosidituotteiden markkinoille saattamisesta 16.2.1998 annettu Euroopan parlamentin ja neuvoston direktiivi 98/8/EY (EYVL L 123, s. 1).
   
      (2)  Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7.9.2000 annettu komission asetus (EY) N:o 1896/2000 (EYVL L 228, s. 6).
   
      (3)  Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta ja asetuksen (EY) N:o 1896/2000 muuttamisesta 4.11.2003 annettu komission asetus (EY) N:o 2032/2003 (EYVL L 307, s. 1).